Polisie vind klein arsenaal wapens in PE | Netwerk24
Deur Cara-Lee Dorfling 30 Oktober 2019 20:23
'n Klein arsenaal vuurwapens is Woensdag by 'n huis in Port Elizabeth gevind.
Die vermoede is dat dié huis in Derde Laan in Hillside in die stad se noordelike voorstede onder meer as 'n onwettige perseel vir die berging en vervaardiging van vuurwapens gebruik is.
Op agt van die vuurwapens is beslag gelê. Een daarvan is op Kuruman in die Noord-Kaap gesteel. Nog twee is in Algoapark in Port Elizabeth en op Plettenbergbaai as gesteel aangemeld.
Die res van die wapens sal vir ballistiese toetse gestuur word. Dit bestaan uit pistole en rewolwers.
Benewens die agt vuurwapens is ook op twee sogenaamde zip-vuurwapens, 'n vuurwapen se loop, ammunisie en onderdele van vuurwapens beslag gelê, sê brig. Tembinkosi Kinana, polisiewoordvoerder.
Volgens hom is dié vonds gemaak nadat inligting ontvang is en 'n deursoekingslasbrief bekom is.
Die klopjag is Woensdagoggend omstreeks 10:30 uitgevoer.
'n 38-jarige man is in die klopjag in hegtenis geneem en word op aanklagte van die onwettige besit van vuurwapens en ammunisie, asook die onwettige vervaardiging van vuurwapens, aangehou. Hy sal binnekort in die hof verskyn.